text: Aabenraa må vente på Grøn Koncert
  27 september 2010 kl. 09.40
  Det bliver ikke i denne omgang, at den populære koncert slår scenerne op i Aabenraa.
  Mødet mellem Theis Petersen fra Muskelsvindsfonden og kultur- og fritidschef Bent Thomsen slukkede endeligt for Aabenraas drømme om Grøn Koncert i byen - i hvert fald for denne omgang. 
  Planlægningen med næste års koncerter er så langt i processen, at Aabenraas ønske om at blive Grøn Koncert-by er kommet for sent. 
  Kommunen håber nu på, at kunne være i betragtning til sommerkoncerterne i 2012.
  
  Størst chance ved udvidelse
  - Vi er positive i forhold til vores chancer. Vi har gjort rigtig meget for at lægge Aabenraas muligheder frem. Da de var på besøg fra Muskelsvindsfonden viste vi dem de pladser, vi havde i tankerne som festplads, siger kultur- og fritidschef Bent Thomsen.
  Bent Thomsen finder det mest realistisk, at Muskelsvindfonden skal udvide deres koncertsteder fra 8 til flere, hvis Aabenraa skal få en reel chance. Flere byer i landet byder nemlig også ind som Grøn Koncert-by.
  Hvis Aabenraa bliver vært for Grøn Koncert bliver det højest sandsynligt på byens ringridderplads, da det skal være et bynært sted.
  